Eloa eilen ja tänään - Wapaalla - Vuodatus.net -
Eilen aamulla herättiin yhdessä sodankyläläisessä pöpelikössä. Iltalenkillä oli näyttänyt tällaiselta:
Olin varautunut kuutamokuvauksiin, mutta uni voitti. Yöllä huomasin, että taivas olikin mennyt pilveen, joten hyvä etten jäänyt päivystämään. Ilahduttavaa oli huomata, miten valoisaa riittää jo ilta kymmeneen.
Uuden päivän aurinkoisimmat hetket vietettiin tällä kertaa metsän suojissa. Kiitin kelkkailijoita kelvollisesta kulkureitistä. Lämpöä piisasi taas.
Sitten noloin osuus. Suuri seikkailijattaremme väsähti tyystin ja päätti palata Rovaniemelle äidin helmoihin. Nääs metsäretkemme aikana oli alkanut tuulla navakasti ja minua palelsi aukeilla mailla. Lisäksi kamerani toinen akku oli kulunut loppuun. Ja ennen kaikkea: edellispäivän nousu jyrkkärinteiselle Ukko-Luostolle oli saanut pohkeeni ihan maitohapoille.
Ehkä suurin syy sille, että käänsin selkäni Pohjois-Lapille oli se, että kurkistin säätiedotuksiin ja huomasin tulevalle viikolle pakkasennusteita. Jospa tulisi sen verran hankea, että saisin varusteeni ahkioon ja voitaisiin retkeillä oikeasti jonkun tunturin kupeessa...
Siispä könkkään jäykillä jaloillani nyt lapsuuskodossani ja suunnittelen illaksi rentouttavaa kylpyä. Täällä on nähkääs kylpyammeylellisyys :D Näyttääkin olevan pakkasta luvassa, joten ehkä huomenna taas ylöspäin...
Niin, paluumatkalla tavattiin suht kookas potkurimies
joka tarjosi minulle lättyherkkua, njam :)
Löysinpä vielä matkamuistoksi ja mielenvirkistykseksi sekä parannukseksi(?) sateenkaaren värisen chakrapoppanan, jonka esittelen joskus myöhemmin.
Edit 14:06
Piti tulla vielä lisäämään, että wapaalaisella ei vissiin koskaan ennen ole ollut kiipeämisestä näin kipeät pohkeet. En edes muista kuin reisilihaskipuja. Aivan kuin pohkeiden sisään olisi asennettu tennispallo. Olen varmasti aika koominen näky, kun nousen pitemmästä istumisesta ja lähden tönköttelemään.
10 Lähettänyt: hetkiretki - 13.4.2009 klo 12.47